上虞乡亭观涛津渚学潘安仁河阳县诗
刘孝绰 (NanBei)
昔余筮宾始，衣冠仕洛阳。无赀徒有任，一命忝为郎。再践神仙侧，三入崇贤傍。东朝礼髦俊，虚薄厕才良。游谈侍名理，搦管创文章。引籍陪下膳，横经参上庠。谁谓服事浅，契阔变炎凉。一朝谬为吏，结绶去承光。烹鲜徒可习，治民终未长。化鸡仰季智，驯雉推仲康。此城邻夏穴，橚矗茂筠篁。孝碑黄绢语，神涛白鹭翔。遨游佳可望，释事上川梁。秋江冻雨绝，反景照移塘。纤罗殊未动，骇水忽如汤。乍出连山合，时如高盖张。漂沙黄沫聚，礐石素波扬。榜人不敢唱，舟子讵能航。离家复临水，眷然思故乡。中来不可绝，奕奕苦人肠。溯洄若无阻，谢病反清漳。